Det skal være slut med, at Enhedslisten profilerer sine kendte politikere i valgkampene. En række partimedlemmer forslår forud for partiets årsmøde i maj, at Johanne Schmidt-Nielsen & Co. pilles af plakaterne. Årsag? Det strider mod ideen om Enhedslisten som kollektivets parti.

En af forslagsstillerne, hovedbestyrelseskandidat Mie Susanne Lilje, kalder forklaringen »temmelig simpel«.

»Udover at det skaber direkte unødvendige logistiske problemer at have en håndfuld kandidater repræsenteret på plakaterne, så er det ulig Enhedslistens generelle praksis omkring at føre kollektivistisk valgkamp,« siger Mie Susanne Lilje og fortsætter:

»Når man fastsætter en kandidatliste på årsmødet som et kollektiv, fører det – efter min mening – en kollektiv valgkamp med sig. Derfor mener jeg, at det giver absolut bedst mening at lade det røde Ø figurere på plakaterne alene frem for sammen med en lille håndfuld af partiets kandidater«.

Medierevolution

Selv om det i forslaget til årsmødet understreges, at det »på ingen måde« er en kritik af enkeltpersoner i den seneste valgkamp, så var netop denne en mindre medierevolution i Enhedslisten.

Liste Ø, som hidtil har holdt politik og personer adskilt, og ladet valgplakaterne fokuseret på partiet frem for kandidaterne, satte nemlig denne gang billeder af spidskandidaterne på plakaterne. Enhedslistens gruppeformand, Per Clausen, mener imidlertid, at personprofileringen er kommet for at blive.

»Det er helt i orden, at man også kan se, at der er mennesker i Enhedslisten. Vi sender jo også mennesker ind til tv-debatterne. Jeg har tidligere ment, at det var lige meget, men nu er jeg så blevet overbevist om, at det er godt, at man kan se, hvordan nogle af vores kandidater ser ud.«

Kommunikationsekspert og tidligere pressechef for Ny Alliance, Rasmus Jønsson, mener, Enhedslistens medlemmer bør tænke sig godt om, før de stemmer ja til forslaget om pille personerne af plakaterne.

»Det vil være ret dumt. Og specielt for Enhedslisten, hvor personen – i det her tilfælde Johanne Schmidt-Nielsen – nok i højere grad end politikken har været afgørende for den store fremgang. Politik er nu engang blevet mere personbåret og personerne betyder mere og mere for, hvor vælgerne sætter deres kryds,« siger Rasmus Jønsson.